حملات صليبيه

الحملات الصليبيه بشكل عام هوا مصطلح بيدل على مجموعة من الحملات و‌ الحروب اللى عملها الاوروبيين من أواخر القرن الحداشر لحد التلت الأخير من القرن التلاتشر (1096 - 1291), كانت بشكل رئيسى حروب فرسان و اتسمت الاسم دا نسبه للى اشتركو فيها و كانت حملات دينيه و تحت شعار الصليب للدفاع عنه على بلاد شرق و جنوب البحر المتوسط ما بين القرنين 11 و 14 عشان يستردو بيت المقدس و يستولو على البلاد اللى هاجموها

الحروب الصليبيه شنها الكاتوليك اللاتين لتحرير بيت المقدس اللى اعتبروه ملكهم كورث من الرومان والبيزنطيين و المسيح استولى عليه المسلمين بالغزو و السلاح ، و مالهاش علاقه ببقية المسيحيين اللى كانت الكنيسه الكاتوليكيه بتعتبرهم هما كمان مهرطقين.

تقسيم الحروب الصليبيه على حملات مجرد طريقه للتوضيح لإن فى الواقع الحروب الصليبيه كانت حرب واحده متواصله. تقسيم الحملات كمان مش ثابت و فيه مؤرخين بيعملو تقسيمه تانيه.

 شوف كمان 

 حروب صليبية.

 الحمله الصليبيه الاولى : ( 1095 - 1099 ) قادها جودفروى دى بويون Godfroy de Boillon و بوهيوند Bohemond، و تانكرد Tancred ، و ريموندالرابع Raymond IV و هيو دى فرماندوا Hugues de Vermandois و غيرهم. زحفت قوات الحمله على اسيا الصغرى و استولت على نيقيا 1097، و غلبت السلاجقه فى دوريليوم، و احتلت انطاكيه 1098 و عسقلان 1099 و القدس 1099 ، و أسست مملكة بيت المقدس اللاتينيه ( مملكة أورشليم )تحت حكم جودفروى دى بويون.
 الحمله الصليبيه التانيه : (1147 - 1149 )دعا ليها " سنت برنارد كلير ڤو " بعد ما استولى عماد الدين زنكى على الرها 1144. قادها الالمانى كنراد 3 و لويس السابع ملك فرنسا. قاد المسلمين نور الدين محمود و بعدين صلاح الدين الأيوبى اللى غلب الصليبيين فى معركة حطين 1187 و استولى على القدس.
 الحمله الصليبيه التالته : (1189 - 1192 ) قادها الامبرطور فردريك الاول ، و ريتشارد الاول ( ريتشارد قلب الأسد ) ، و فيليب التانى ملك فرنسا. استولت الحمله على عكا ، و عمل ريتشارد هدنه مع صلاح الدين الأيوبى (1192) سمحت للحجاج المسيحيين الاوروبيين بزيارة بيت المقدس.
 الحمله الصليبيه الرابعه : قادها انريكو داندولو ،عشان يرجع بيت المقدس ، بس عمرها ما وصلته لإن دونادولو راح بيها على كونستانتينوبوليس، و نهبها و قسم الغنايم مابينه و بين حليفته ڤينيسيا. اسست الحمله الامبراطوريه اللاتينيه قسطنطينيه اللى فضلت لغاية سنة 1261.
 الحمله الصليبيه الخامسه : (1218 - 1221 ). هدفها كان الإستيلاء على مصر اللى اتضح للصليبيين انها بإمكانيتها العسكريه و البشريه الكبيره هى القوة الحقيقيه اللى بتعيقهم فى جنوب البحر المتوسط. استولت الحمله على دمياط ايام الملك الكامل. خلصت الحمله بالفشل و طلعت من مصر خسرانه.
 الحمله الصليبيه الساته : ( 1228 - 1229 ) حمله قادها الامبراطور فريدرك التانى. ما كانتش حمله بجد ، و كان كل جيشها بيتكون من 600 فارس ، راح بيهم فريدرك على عكا ، و اتعملت اتصالات بينه و بين الملك الكامل سلطان مصر، خلصت بتوقيع اتفاقية سلام ادت بيت المقدس لفريدرك، مقابل تحالفه مع الكامل ضد اعداءه فى الشام و منع الصليبيين من مهاجمة مصر. بعد توقيع الإتفاقيه قامت هوجه فى سوريا ضد مصر و هوجه أوروبيه ضد فريدرك و طرده بابا الكاتوليك من الكنيسه.
 الحمله الصليبيه السابعه معروفه كمان بإسم حملة الملك لويس الأولى : ( 1248 - 1250 ) قامت بمباركة بابا الكاتوليك اينوسينت الرابع بعد استيلاء الصالح أيوب سلطان مصر على القدس بعد ما سحق تحالف شامى - صليبى ضد مصر فى معركة الحربية جنب غزه سنة 1244. قاد الحمله لويس التاسع ملك فرنسا اللى اتعرف بعدين باسم سانت لويس ( القديس لويس ). بعد ما الحمله نزلت على بر مصر و استولت على دمياط انغلبت فى معركة المنصورة و معركة فارسكور و اتأسر لويس و إخواته و نبلاءه و اتقتل عد كبير من جيشه.
 الحمله الصليبيه التامنه معروفه كمان بإسم حملة الملك لويس التانيه : ( 1270 ) قادها لويس التاسع و راح بيها على تونس اللى كان عايز يحولها لقاعده يهاجم منها مصر. بعد ما استعد الظاهر بيبرس لبعت الجيش المصرى لتونس اتوفى لويس مع ابنه جان تريستان (جان الحزن ) اللى خلفته مراته فى دمياط وقت الحمله السابعه، و خلصت الحمله على كده.
 الحمله الصليبيه التاسعه : (1271 - 1272 ) قادها الامير ادوارد ( اللى بعدين بقى ادوارد الاول ملك انجلترا ) انغلبت الحمله على ايد الظاهر بيبرس اللى هاجم إمارة طرابلس الصليبيه.

 حملات صغيره 
 الحمله الصليبيه الشعبيه : (1096) اول حملات الحروب الصليبيه، اتحركت قبل ما تبتدى الحملات العسكريه المنظمه و حاولت توصل بيت المقدس. زعيم الحمله كان راجل ناسك معروف بإسم پيتر الزاهد Peter the Hermit. فشلت الحمله و جت بعدها حملات شعبيه تانيه معروفه باسم " الحملات الشعبيه الألمانيه".
 حملة هنرى الساتت : (1197) حمله المانيه نظمها هنرى الساتت ملك المانيا لاسترجاع بيت المقدس. وصلت الحمله عكا و قام نزاع بين الحمله و الصليبيين المقيمين فى شرق البحر المتوسط و اتوفى هنرى فرجعت الحمله بعد مافشلت.
 حملة الاطفال الصليبيه : (1212) حملة مش متنظمة و عشوائيه قادها الاطفال و الفقرا من فرنسا و المانيا لتحرير بيت المقدس بعد فشل الملوك و النبلا , بس موصلتش لبيت المقدس.
 غزوة اسكندريه : ( 1365 ) هجمه قام بيها بيير دو لوزينان Pierre de Lusignan ( بطرس الاول ) Peter I ملك قبرص على مدينة اسكندرية فى مصر اسفرت عن تخريبها خراب فظيع و نهبها بالكامل. بعد وصول قوات من القاهرة هرب المهاجمين فى مراكبهم و أخدوا معاهم اللى نهبوه و اللى خطفوهم.
 حملة الرعاه :
 مصادر 

تصنيف:حروب
تصنيف:الحروب الصليبيه